Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015) а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Р. П., поднесена против Министерството за финансии - Управа за имотно-правни работи, по предметот Барање за пристап до информации од јавен карактер, на 04.01.2024 година го донесе следното

**Р Е Ш Е Н И Е**

1. Жалбата изјавена од Р. П., поднесена против Министерството за финансии - Управа за имотно-правни работи, заведена во Агенцијата под бр.08-449 на 22.12.2023 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Како што е наведено во Жалбата, Р. П. на 01.12.2023 година поднела Барање за пристап до информации од јавен карактер до Министерството за финансии -Управа за имотно-правни работи, со кое побарала преку е-маил да и се достави препис од следната информација:

„Барам препис од предмет заведен со бр.26-177/1 од 22.04.2015, кој се однесува на доставување на табели за барања за приватизација на градежно земјиште во државна сопственост по кои постапката за приватизација не е правосилно завршена, предмет кој по законска обврска, член 18 од Законот за изменување и дополнување на Законот за приватизација и закуп на градежно земјиште во државна сопственост (Службен весник на Република Македонија бр.144/2014) е доставен до Одделението за катастар на недвижности во Прилеп. “

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-449 на 22.12.2023 година.

Агенцијата, со електронски допис бр.08-449 од 22.12.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Агенцијата му укажува на Барателот на информации дека Одделението за првостепена управна постапка во Прилеп, не е посебен имател на информации, туку правен субјект со својство на правно лице е Управа за имотно-правни работи при Министерство за финансии, што значи дека барањата за пристап до информации од јавен карактер се доставуват до Управата како надлежна и за подрачните одделенија.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор**

**Пламенка Бојчева**